**Suplement i Certifikatës për kualifikimin profesional,**

**MEKANIKË, Niveli IV në KSHK, referuar Nivelit IV të KEK**

**Individi është i aftë:**

* Tё hartojë një plan-biznesi që lidhet me veprimtaritё profesionale në sektorin e mekanikës.
* Tё kryejё llogaritje ekonomike qё lidhen me veprimtaritё profesionale në sektorin e mekanikës.
* Të bëjë organizimin e punës në veprimtaritë profesionale që lidhen me sektorin e mekanikës.
* Të kryejë menaxhimin e burimeve njerëzore, materiale dhe financiare gjatë veprimtarive profesionale në sektorin e mekanikës.
* Të interpretojë, plotësojë dhe përgatisë dokumentacion qё lidhen me veprimtaritё profesionale në sektorin e mekanikës.
* Të zbatojë bazën ligjore që i referohet veprimtarive profesionale në sektorin e mekanikës.
* Të zbatoje standardet teknike që veprojnë në sektorin e mekanikës.
* Të zbatojë parimet e etikës gjatë ushtrimit të veprimtarive profesionale në sektorin e mekanikës.
* Të bëjë projektimin e nyjeve të thjeshta mekanike.
* Të bëjë llogaritjet konstruktive të një mekanizmi të thjeshtë.
* Të bëjë projektimin e procesit teknologjik dhe prodhimin e nyjeve të thjeshta mekanike.
* Të bëjë diagnostikimin e parregullsive në pajisje dhe konstruksione të ndryshme mekanike
* Të bëjë punimet e mirëmbajtjes dhe riparimit në pajisjet elektromekanike.
* Të bëjë punimet e mirëmbajtjes dhe riparimit në pajisjet hidropneumatike.
* Të përdorë teknologjinë e informimit dhe komunikimit për qëllime të veprimtarive në sektorin e mekanikës.
* Të përdorë programet CAD-CAM për vizatimin me kompjuter dhe programimin e procesit të prodhimit të detaleve në makina me drejtim të programuar numerik CNC.
* Të përdorë dhe mirëmbajë veglat, pajisjet dhe materialet e punës.
* Të kryejë saktë veprimet kryesore për të dhënë ndihmën e shpejtë për të dëmtuarit në punë.
* Të zbatojë rregullat e sigurisë në punë dhe të mbrojtjes së mjedisit.

**Mundësitë e kualifikimit të mëtejshëm dhe të punësimit:**

Përfundimi me sukses i arsimit profesional në kualifikimin profesional “Mekanikë”, niveli i IV në KSHK, referuar nivelit IV të KEK, e pajis individin me Certifikatën Profesionale të Nivelit dhe Suplementin përkatës të saj të këtij niveli, si teknik/menaxher i mesëm në këtë kualifikim profesional.

Ky arsimim i jep mundësi individit t’i drejtohet tregut të punës për t’u punësuar në ndërmarrje të ndryshme private/shtetërore që ushtrojnë aktivitet në drejtimin mekanik. Gjithashtu, individi mund të vetëpunësohet në kuadrin e një biznesi individual në fushën e mekanikës, në profesionet saldator, llamarinat, në fonderitë e metaleve me ngjyra, të çeliqeve, etj. Po ashtu, në varësi të profilit mekanik të përftuar në nivelin e III-të, në KSHK, referuar nivelit III të KEK, ai mund të punësohet në një biznes që operon në fushën e ndërtim-montimit, në sektorët e remontit e të mirëmbajtjes, në linjat e prodhimit të detaleve e nyjeve mekanike, në sektorët e projektimit të detaleve e nyjeve mekanike (në detyra përpunuese e ndihmëse), të prodhimit apo mirëmbajtjes së tyre, në njësi të shitjes së materialeve apo pajisjeve mekanike etj.

Me përfundimin e këtij niveli, individi fiton diplomën e “Maturës Shtetërore Profesionale”, me mundësi për vazhdimin e studimeve pas të mesme dhe universitare.

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).